JASIF โบรกฯส่องตลาดกังวลมากเกินไปแนะสะสมเป้า 12.25 บ.ยีลด์สูงเกิน 10%
JASIF เชื่อว่าตลาดมีความกังวลมากเกินไปเกี่ยวกับประเด็นเรื่องที่ JAS อาจจะทำการขายหุ้น JASIF เรื่องความ สามารถของทริปเปิลที บรอดแบนด์ (TTTBB) ในการจ่ายค่าเช่าให้กับ JASIF และการคาดการณ์ในประเด็นที่ว่า JASIF อาจจะสร้างเสาโทรคมนาคมเป็นของตนเอง ซึ่งเรามองว่าราคาหน่วยในกระดานที่ปรับตัวลดลง ณ ปัจจุบันถือว่าเป็นโอกาสที่ดีสำหรับการเข้าซื้อสะสม ด้วยอัตราผลตอบแทนของเงินปันผลที่น่าสนใจในระดับที่สูงมากถึง 10.9% เรายังคงคำแนะนำ ซื้อ สำหรับ JASIF
24 ธ.ค. 2558

บล.บัวหลวง ระบุในบทวิเคราะห์ (24 ธ.ค.) ว่า กองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF เชื่อว่าความกังวลของตลาดในประเด็นที่ว่า JAS จะทำการขาย JASIF ซึ่ง JAS ถืออยู่ 33.33% ใน JASIF นั้นไม่เป็นความจริง เนื่องจาก JAS อยู่ภายใต้สถานะเงื่อนไขของการต้องถือหุ้น JASIF อย่างน้อย 1/3 (หรือถือในสัดส่วนอย่างน้อย 33.33%) ในช่วงปีที่ 1-3 และอย่างน้อยต้องถือ 19% ในช่วงปีที่ 4-6 JAS ยังคงยืนยันที่จะถือหุ้นสัดส่วน 33.33% ใน JASIF ดังนั้นถ้าหากจะมีความเสี่ยงใดก็ตามที่จะส่งผลให้ JAS ต้องลดสัดส่วนการถือหุ้นใน JASIF ลงจากเดิมในอนาคต จะต้องเกิดขึ้นในปีที่สี่
อีกทั้งคิดว่าตลาดกังวลมากเกินไปเกี่ยวกับความสามารถของ TTTBB ในการจ่ายค่าเช่าสายใยแก้วนำแสง (OFC) TTTBB เป็นบริษัทย่อยทางอ้อมของ JAS โดย JAS ถือหุ้นใน Acumen และ Acumen ถือหุ้นใน TTTBB อีกทอดหนึ่ง ซึ่ง TTTBB เป็นผู้จ่ายค่าเช่าให้กับ JASIF ด้วยตัวเองไม่ใช่ JAS เมื่อบริษัทแจส โมบายบรอดแบนด์ จำกัด ซึ่งเป็นหนึ่งในบริษัทย่อยของ JAS ชนะการประมูลใบอนุญาตคลื่นความถี่ 900 เมกะเฮิร์ซที่ราคา 7.6 หมื่นล้านบาทซึ่งแพงมาก ตลาดมีความกังวลว่ารายได้ค่าเช่าของ JASIF จะได้รับผลกระทบจากประเด็นดังกล่าว แต่เราเชื่อว่าตลาดเข้าใจผิด มูลหนี้ของแจส โมบายบรอดแบนด์ที่คาดว่าจะเพิ่มขึ้นจากการชนะใบอนุญาตคลื่นความถี่ 900 เมกะเฮิร์ซนั้นไม่ได้เกี่ยวข้องกับความสามารถด้านกระแสเงินสดในการจ่ายค่าเช่าของ TTTBB ให้กับ JASIF แต่อย่างใด เราประเมินว่ากระแสเงินสดจากการดำเนินงานสุทธิที่แข็งแกร่งของ TTTBB ประมาณ 5-6 พันล้านบาท/ปีสามารถที่จะจ่ายค่าเช่าให้กับ JASIF ซึ่งคิดเป็นปีละ 5-6 พันล้านต่อปีได้ในช่วงปี 2559-60
อ้างอิงจากเอกสารที่ยื่นให้กับกลต. กองทุนโครงสร้างพื้นฐานไม่สามารถก่อสร้างทรัพย์สินเป็นของตัวเองได้ แต่ได้รับอนุญาตให้สามารถระดมทุนขยายขนาดของกองทุนและเพิ่มสัดส่วนหนี้สินได้ โดยสัดส่วนหนี้สินต่อทุนต้องไม่เกิน 3 เท่า เพื่อทำให้กองทุนสามารถซื้อทรัพย์สินจากบุคคลที่สามหรือรายอื่นได้ ดังนั้นความกังวลของตลาดที่ว่า JAS จะสั่งให้ JASIF สร้างเสาโทรคมนาคมด้วยตัวเองและปล่อยเช่าให้กับแจส โมบายบรอดแบนด์ จึงไม่ถูกต้อง เราประเมินว่ามีความเป็นไปได้ที่ JASIF จะก่อมูลหนี้เพิ่มขึ้นหรือขยายขนาดกองทุนเพื่อที่จะทำการซื้อเสาโทรคมนาคมของ แจส โมบายบรอดแบนด์และปล่อยกลับไปให้แจส โมบายบรอดแบนด์ทำการเช่ากลับ แต่ไม่อย่างไรก็ตาม จะต้องได้รับการอนุมัติจากผู้ถือหน่วยลงทุนซึ่งมีแนวโน้มที่จะอนุมัติถ้าหากว่าอัตราผลตอบแทนนั้นสูงกว่าเดิม
สัญญาเช่ารองซึ่งประกอบด้วยคาปาซิตี้สายเคเบิลใยแก้วนำแสงจำนวน 20% จะหมดอายุในอีก 3 ปีข้างหน้า และสามารถต่ออายุสัญญาต่อไปได้ทุกๆ 3 ปี ความเสี่ยงจะอยู่ที่การเจรจาต่อรองอัตราค่าเช่าใหม่ให้ลดต่ำลงจากเดิมเมื่อสัญญาสิ้นสุดลง แต่เราประเมินว่าความเสี่ยงดังกล่าวถือว่าระบุอยู่ในเอกสารที่ยื่นให้กับกลต.ตั้งแต่ตอนทำไอพีโอแล้ว